94/78/EY, Euratom: Neuvoston päätös, tehty 24 päivänä tammikuuta 1994, tutkimus- ja kehittämistoimintaa sekä innovaatioita koskevien yhteisön tilastojen monivuotisesta kehittämisohjelmasta



Virallinen lehti nro L 038 , 09/02/1994 s. 0030 - 0034

Suomenk. erityispainos Alue 13 Nide 25 s. 0244

Ruotsink. erityispainos Alue 13 Nide 25 s. 0244



NEUVOSTON PÄÄTÖS, tehty 24 päivänä tammikuuta 1994, tutkimus- ja kehittämistoimintaa sekä innovaatioita koskevien yhteisön tilastojen monivuotisesta kehittämisohjelmasta (94/78/EY, Euratom) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 213 artiklan, ottaa huomioon Euroopan atomienergiayhteisön perustamissopimuksen ja erityisesti sen 187 artiklan, ottaa huomioon komission ehdotuksen(1), ottaa huomioon Euroopan parlamentin lausunnon(2), ottaa huomioon talous- ja sosiaalikomitean lausunnon(3), sekä katsoo, että kansallisten politiikkojen vertaamiseksi ja analysoimiseksi on tarpeen vahvistaa tutkimus- ja kehittämistoimintaa sekä innovaatioita koskevia tilastoja, ensisijaisia toimenpiteitä tilastotietojen alalla koskevan suunnitelman toteuttamisesta 19 päivänä kesäkuuta 1989 annetussa neuvoston päätöslauselmassa (Euroopan yhteisöjen tilasto-ohjelma vuosiksi 1989-1992)(4) korostetaan tarvetta sellaisiin laaja-alaisiin ja yhtenäisiin puitteisiin, jotka täyttävät yhteisön vaatimukset tilastotietojen osalta varmistamalla menetelmien lähentämisen ja luomalla yhteisen perustan käsitteille, määritelmille ja standardeille, päätöksessä 93/464/ETY(5) vahvistetaan ensisijaisia toimenpiteitä tilastotietojen alalla koskeva puiteohjelma (1993-1997), kehitystä edistämään tarkoitettujen politiikkojen luominen edellyttää tarkkoja ja tosiasioihin perustuvia tietoja tieteellisten ja teknologisten tutkimusten suuntauksista, tilastolliset indikaattorit on suunniteltu tukemaan jäsenvaltioiden ja koko yhteisön tiede- ja teknologiapolitiikan hoitoa, tilastolliset indikaattorit ovat täydentäviä ja olennaisia muilla ensisijaisilla yhteisön aloilla ja muissa ensisijaisissa yhteisön ohjelmissa, kuten innovaatiota ja teknologian siirtoa koskevassa Sprint-ohjelmassa(6) ja alueellisessa Stride-ohjelmassa(7), tutkimusta ja teknologian kehittämistä koskevat yhteisön puiteohjelmat ja niiden toteuttamiseen tarvittavat erityiset ohjelmat edellyttävät tutkimusta ja teknologian kehittämistä koskevaa tilastotietojärjestelmää, saatavilla olevan tilastotiedon määrä vaihtelee jäsenvaltioittain, eivätkä olemassa olevat tiedot aina ole keskenään vertailukelpoisia, tutkimus- ja kehittämistoimintaa sekä innovaatioita koskevan tilastotietojärjestelmän käyttöön ottaminen edellyttää joukon kiinteästi toisiinsa liittyviä toimia tarpeiden arvioimisesta tietojen levittämiseen; nämä toimet olisi organisoitava yhtenäisiin puitteisiin, tietojen käyttökelpoisuuden ja vertailukelpoisuuden varmistamiseksi komission olisi vahvistettava ne tiedot, jotka jäsenvaltioiden on toimitettava komissiolle, ottaen huomioon Taloudellisen yhteistyön ja kehityksen järjestön (OECD), Yhdistyneiden Kansakuntien kasvatus-, tiede- ja kulttuurijärjestön (Unesco) ja muiden kansainvälisten järjestöjen työ, teollisuuden ja hallinnon tietojenkeruumenetelmiä olisi mahdollisuuksien mukaan yksinkertaistettava siten, että tietojen laatu kuitenkin säilyy, mikä on mahdollista kehittämällä tarkoituksenmukaisia tilastollisia perusvälineitä, tutkimus- ja kehittämistoimintaa sekä innovaatioita koskevien virallisten tilastojen kehittäminen on olennaista sovittaa yhteen, jotta perustarpeiden täyttäminen kansainvälisesti, yhteisössä sekä kansallisesti ja alueellisesti tapahtuisi mahdollisimman pienin julkisin ja yksityisin kustannuksin; yhteensovittaminen voidaan parhaiten ja tehokkaimmin varmistaa jo olemassa olevien menetelmien avulla, ja tieteen ja tekniikan tutkimuskomitea (CREST) on antanut lausuntonsa, ON TEHNYT TÄMÄN PÄÄTÖKSEN: 1 artikla Laaditaan tutkimus- ja kehittämistoimintaa sekä innovaatioita koskevien yhteisön tilastojen monivuotinen kehittämisohjelma (1993-1997), jäljempänä "ohjelma". 2 artikla 1. Ohjelma päättyy 31 päivänä joulukuuta 1997. 2. Ohjelman täytäntöönpanoon kaudelle 1993-1997 arvioidaan tarvittavan yhteisön varoja 2,9 miljoonaa ecua varainhoito-ohjelman mukaan. 3. Talousarviosta vastuussa olevat viranomaiset päättävät käytettävissä olevista määrärahoista kunakin tilikautena, ottaen huomioon Euroopan yhteisöjen yleiseen talousarvioon sovellettavan varainhoitoasetuksen 2 artiklassa(8) säädetyt moitteettoman varainhoidon periaatteet. 3 artikla Ohjelman tavoitteena on: a) tarjota yhteisön viitekehys tutkimus- ja kehittämistoimintaa sekä innovaatioita koskeville tilastoille määrittelemällä ne käsitteet ja menetelmät, joilla parhaiten tuetaan vastaavia yhteisön politiikkoja ja täytetään kansallisten, alueellisten ja paikallisten viranomaisten, kansainvälisten järjestöjen, taloudellisten toimijoiden, ammatillisten yhdistysten ja yleisön tarpeet; b) luoda yhteisön kattava tilastotietojärjestelmä kuvaamaan tutkimus- ja kehittämistoimintaa sekä innovaatioita; c) edistää ja tukea tutkimus- ja kehittämistoimintaa sekä innovaatioita koskevien tilastojen yhdenmukaistamista jäsenvaltioissa; d) helpottaa vertailukelpoisten tietojen levittämistä. 4 artikla Edellä 3 artiklassa tarkoitettujen tavoitteiden saavuttamiseksi komissio toteuttaa yhteistyössä jäsenvaltioiden kanssa seuraavat työt liitteessä esitetyn toimintasuunnitelman mukaisesti: a) tutkimus- ja kehittämistoimintaa sekä innovaatioita koskevien tilastojen käyttäjien tarpeiden analysointi ja arviointi, ottaen huomioon toteutettavuus ja kustannustehokkuus, jotta voidaan määritellä toimenpiteet ja niiden tärkeysjärjestys; b) nykyisten menetelmien parantaminen tarvittaessa; c) saatavilla olevien tutkimus- ja kehittämistoimintaa sekä innovaatioita koskevien tilastotietojen kartoitus; d) rakenteellisten ja teknisten osien perustaminen tutkimus- ja kehittämistoimintaa sekä innovaatioita kuvaavaa yhteisön tilastotietojärjestelmää varten, mukaan lukien yhteisön rahoittamaa tutkimus- ja kehittämistoimintaa koskevat tilastot; e) pilottitutkimusten toteuttaminen; f) tilastollisten perusvälineiden kehittäminen. Komissio käyttää näiden tehtävien suorittamiseksi olemassa olevia tietolähteitä, välineitä ja menetelmiä, mukaan lukien olemassa olevat OECD:n, Unescon ja muiden kansainvälisten järjestöjen tutkimukset ja tiedot. Ohjelman erityiset toimet pannaan täytäntöön päätöksen 93/464/ETY mukaisesti. 5 artikla Jäsenvaltioiden tilastotietojen keruuta ja esittämistä koskevat komission erityiset toimet vahvistetaan päätöksen 93/464/ETY 6 artiklassa määrättyä menettelyä noudattaen. Komissio käyttää ohjelman toteuttamiseksi kansallisia asiantuntijoita erityisesti teknologian tutkimuksen ja kehittämistoiminnan osalta. 6 artikla Jäsenvaltioiden on määriteltävä ja analysoitava tutkimusta, teknologian kehittämistä ja innovaatiota koskeviin tilastoihin liittyvien yhteisön tietojen tarve kansallisten käyttäjien keskuudessa ja toimitettava saatavilla olevat tiedot komissiolle kahdeksan kuukauden kuluessa tämän päätöksen tekemisestä. Komissio sovittaa nämä toimet yhteen. 7 artikla Jäsenvaltioiden on 4 artiklassa tarkoitettuja toimia varten luovutettava salassapidettävien tilastotietojen luovuttamisesta Euroopan yhteisöjen tilastotoimistolle 11 päivänä kesäkuuta 1990 annetun neuvoston asetuksen (Euratom, ETY) N:o 1588/90(9) mukaisesti olemassa olevat tutkimus- ja kehittämistoimintaa sekä innovaatioita koskevat tilastot sekä tiedot näiden tilastojen keruussa käytetyistä menetelmistä, mukaan lukien ne tiedot, jotka jäsenvaltioiden kansallisen lainsäädännön tai tilastosalaisuutta koskevan käytännön nojalla ovat salassapidettäviä. 8 artikla a) Komissio antaa neuvostolle vuonna 1995 väliaikaisen kertomuksen, joka tarvittaessa sisältää komission aiheellisina pitämiä ehdotuksia erityisesti 4 artiklan b kohdassa tarkoitetuista menetelmistä ja näihin menetelmiin perustuvan järjestelmän käyttöön ottamisesta tutkimus- ja kehittämistoimintaa ja innovaatioita koskevien yhdenmukaistettujen tilastojen säännöllistä keruuta, tutkimus- ja kehittämistoimintaa sekä innovaatioita koskevan yhteisön politiikan tarpeita ja rakennepolitiikassa tarvittavia alueellisia tietoja varten. b) Komissio antaa vuonna 1998 lopullisen kertomuksen, jossa arvioidaan ohjelman toteutuminen. 9 artikla Tämä päätös on osoitettu kaikille jäsenvaltioille. Tehty Brysselissä 24 päivänä tammikuuta 1994. Neuvoston puolesta Puheenjohtaja G. MORAITIS (1) EYVL N:o C 122, 14.5.1992, s. 14 (2) EYVL N:o C 115, 26.4.1993, s. 213 (3) EYVL N:o C 332, 16.12.1992, s. 77 (4) EYVL N:o C 161, 28.6.1989, s. 1 (5) EYVL N:o L 219, 28.8.1993, s. 1 (6) EYVL N:o L 112, 25.4.1989, s. 12 (7) EYVL N:o C 196, 4.8.1990, s. 18 (8) EYVL N:o L 356, 31.12.1977, s. 1 (teksti saatettu ajan tasalle: EYVL N:o C 80, 25.3.1991, s. 1). (9) EYVL N:o L 151, 15.6.1990, s. 1 LIITE TOIMINTASUUNNITELMA TUTKIMUS- JA KEHITTÄMISTOIMINTAA JA INNOVAATIOITA KOSKEVIEN YHTEISÖN TILASTOJEN KEHITTÄMISEKSI a) Tutkimus- ja kehittämistoimintaa sekä innovaatioita koskevien tilastojen käyttäjien tarpeiden analysointi ja arviointi Tarkoitus on kerätä tietoa pääasiallisten käyttäjien eli yhteisön toimielinten, tieteen ja tekniikan tutkimuskomitean, kansallisten, alueellisten ja paikallisten viranomaisten, kansainvälisten järjestöjen ja taloudellisten toimijoiden, tarpeista ja analysoida ne. Pitkän aikavälin suunnittelun helpottamiseksi ja tilastollisten toimien lähentämiseksi kansainvälisellä, yhteisön, kansallisella ja alueellisella tasolla analyysissa otetaan huomioon pitkän aikavälin tarpeet. b) Nykyisen menetelmäviitekehyksen parantaminen tarvittaessa Tarkoituksena on luoda tutkimus- ja kehittämistoimintaa sekä innovaatioita koskeville tilastoille viitekehys sekä kansallisella tasolla saatavilla olevia tietoja varten että yhteisön tasolla tapahtuvaa täydentävien tietojen keruuta varten. Viitekehys parantaa eri jäsenvaltioista saatavien tietojen vertailukelpoisuutta. Menetelmiä kehitetään OECD:n puitteissa tiiviissä yhteistyössä OECD:n kanssa OECD:n jo tällä alalla tekemän työn hyödyntämiseksi ja tietojen vertailukelpoisuuden takaamiseksi kolmansien maiden kanssa. Jos nykyiset menetelmät eivät ole riittäviä tai käyttökelpoisia, komissio tekee aloitteen sellaisen suunnitelman laatimiseksi, joka vastaa yhteisön erityistarpeita. Menetelmiä käytetään yhdenmukaistamisen perusvälineinä tutkimus-ja kehittämistoimintaa sekä innovaatioita koskevien yhteisön virallisten tilastojen kehittämiseksi sekä suositeltavana järjestelmänä epävirallisten tilastojen laatimiseksi. Uudet menetelmät esitetään yhteisön tasolla vahvistettavissa käsikirjoissa. c) Saatavilla olevien tutkimus- ja kehittämistoimintaa sekä innovaatioita koskevien tilastotietojen kartoitus Menetelmien ja tietojärjestelmän kehittämiseksi on tarpeen tutkia, kuinka paljon tutkimus- ja kehittämistoimintaa sekä innovaatioita koskevaa tietoa on saatavilla. Tutkimuksen tarkoituksena on osoittaa jäsenvaltioissa käytettävissä olevan tiedon määrä ja jäsenvaltioiden väliset erot tiedon määrän osalta. Tämä on tarpeen samanlaisten ja vertailukelpoisten tietojen keruuta varten. Tutkimuksessa korostetaan ja tuodaan esiin niitä seikkoja, jotka edellyttävät erityisiä ponnisteluja tutkimus- ja kehittämistoimintaa ja innovaatioita koskevien tilastojen yhdenmukaistamisen edistämiseksi ja tukemiseksi. d) Tutkimus- ja kehittämistoimintaa sekä innovaatioita koskevan yhteisön tilastotietojärjestelmän rakenteellisten ja teknisten osien perustaminen Etusija annetaan seuraaville osille: Voimavarat: - Tutkimus- ja kehittämistoiminnan (sekä yksityisen että julkisen) rahoitustavat; - Tutkimus- ja kehittämistoiminnassa työskentelevä henkilöstö; - Tutkimus- ja kehittämistoiminnan kustannukset sektoreittain (yritykset, valtio, korkeakouluopetus). Tulokset: - Teknologinen innovaatio yrityksissä; - Korkean teknologian tavaroiden ja palveluiden vaihto. Lisäksi pyritään selvittämään tutkimustoiminnan suoria vaikutuksia patentoimistoimintaan sekä bibliografioihin. Tiedot luokitellaan eurooppalaisten luokitusjärjestelmien (NABS, NACE, Rev. 1, jne.) mukaisesti. Alueelliset ulottuvuudet otetaan erityisesti huomioon. Tiedot talletetaan tietokantoihin, jotka sisältävät: 1) tutkimus- ja kehittämistoimintaa sekä innovaatioita koskevia yhdenmukaistettuja tietoja; 2) kansallisilla menetelmillä kerättyjä kansallisia tietoja, joita ei vielä ole kokonaan yhdenmukaistettu; 3) komission keräämiä tietoja. e) Pilottitutkimusten toteuttaminen Tutkimus- ja kehittämistoimintaa sekä innovaatioita koskevien tietojen saatavuuden parantaminen edellyttää toisinaan pilottitutkimuksia eräiden tietojen keruuseen liittyvien toimien toteutettavuudesta. Pilottitutkimuksilla valmistellaan järjestelmällisiin menetelmiin perustuvaa säännöllistä tietojen keruuta. Pilottitutkimukset toteutetaan käyttämällä kehitettyjä käsitteitä ja menetelmiä. f) Tilastollisten perusvälineiden kehittäminen Tilastollisia perusvälineitä on kehitettävä, jotta tietojen keruuta voitaisiin yksinkertaistaa niin paljon kuin mahdollista ja erityisesti jotta tietojen keruusta yrityksille aiheutuvaa taakkaa voitaisiin vähentää, kuitenkin niin, että tietojen laatu säilyy. Tilastollisiin perusvälineisiin luetaan rekisterit, organisaatioiden väliset tiedonsiirtomenetelmät (OVT/EDIFACT), luokittelujärjestelmät, tilastolliset otannat, tutkimukset, tutkimusten käsittelyvälineet sekä tietojen analysointimenetelmät.